b'\n_START_ARTICLE_\nV\xc3\xadctor Paz Estenssoro\n_START_SECTION_\nUstanovitev MNR in zgodnje politi\xc4\x8dno delovanje (1941-52)\n_START_PARAGRAPH_\nLeta 1941 je skupaj z Hern\xc3\xa1nom Silesom in drugimi soustanovil gibanje Movimiento Nacionalista Revolucionario (kratica MNR, slovensko Revolucionarno nacionalisti\xc4\x8dno gibanje), ob svojem za\xc4\x8detku reformisti\xc4\x8dno revolucionarno gibanje, kasneje pa sredinska stranka. Med letoma 1943 in 1946 je bil vpliven \xc4\x8dlan kabineta polkovnika Gualberta Villarroela, a je zaradi pritiska Ameri\xc4\x8danov moral zapustiti njegovo vlado. ZDA je bila ve\xc4\x8dji del tega obdobja v vojni in je sumila, da so nekateri \xc4\x8dlani gibanja MNR pro-fa\xc5\xa1isti\xc4\x8dno usmerjeni. Navkljub vsemu je leta 1947 na predsedni\xc5\xa1kih volitvah Paz Estenssoro kon\xc4\x8dal na tretjem mestu, leta 1951 pa presenetljivo zmagal, navkljub dejstvu, da so takrat volilno pravico imeli le privilegirani posamezniki. Omenjene volitve je kasneje enostransko razveljavila ultrakonzervativna vlada Mamerta Urriolagoitie, MNR pa se je preselila v ilegalo.\n_START_SECTION_\nRevolucija leta 1952\n_START_PARAGRAPH_\nAprila leta 1952 je MNR izvedla revolucijo in z oblasti izrinila vlado oligarhisti\xc4\x8dnih konzervativcev, ki so dr\xc5\xbeavi vladali od samega za\xc4\x8detka. 15. aprila 1952 se je Paz Estenssoro po \xc5\xa1estih letih izgnanstva v Argentini vrnil v Bolivijo.\xc2\xa0\xc2\xbbNarodna revolucija\xc2\xab, po splo\xc5\xa1nem mnenju eden najpomembnej\xc5\xa1ih dogodkov v zgodovini Latinske Amerike, je klju\xc4\x8dni politi\xc4\x8dni dogodek v Boliviji v 20. stoletju. Paz je postal prvi predsednik nove vlade in svoj \xc5\xa1tiriletni mandat slu\xc5\xbeil med letoma 1952 in 1956.'